Nehawu en regering sal gesprekke voortsit | Netwerk24
Deur Christiaan du Plessis 25 September 2020 19:36
Die regering en Nehawu het ooreengekom om gesprekke voort te sit oor die vakbond se eise.
Dit kom nadat pres. Cyril Ramaphosa en verskeie ministers Vrydag met leiers van Nehawu vergader het.
Nehawu dreig al lank om te staak oor onder meer salarisverhogings en die verbetering van veiligheid in die werksplek ten opsigte van Covid-19.
Die vakbond het vroeër vandeesmaand geëis dat sy leiers met Ramaphosa oor die kwessies vergader.
Luidens 'n verklaring van die presidensie, wat Vrydag uitgereik is, is daar ooreengestem dat taakspanne, waarop lede van die regering en Nehawu dien, sal voortgaan om die betrokke eise te bespreek.
Verslae van die taakspanne sal later voorgelê word aan senior leiers van die regering.
Luidens die verklaring sal unies in die staatsdiens binnekort weer met die regering vergader om met oplossings vorendag te kom in die belang van "werkers, die openbare sektor, die nasie en die ekonomie in die geheel".
Khaya Xaba, woordvoerder van Nehawu, sê hulle volstaan met die verklaring van die presidensie.
Een van die twispunte handel oor 'n loonooreenkoms van drie jaar wat in 2018 onderteken is waarvolgens staatsdienswerkers in die 2020-'21-boekjaar 'n vasgestelde verhoging sou kry.
Die loonooreenkoms het egter nie in werking getree nie en die regering het 'n aansoek by die arbeidshof ingedien om die ooreenkoms tersyde te stel.
Staatsdienswerkers het nie vanjaar verhogings gekry nie omdat Tito Mboweni, minister van finansies, staatsuitgawes wil besnoei.